KIRJALLINEN KYSYMYS E-0408/98

esittäjä(t): Elisabeth Schroedter (V) komissiolle

(24. helmikuuta 1998)

Aihe: Kiinteät kaupunkijätteet Galiciassa

Ottaen huomioon, että

- jätteitä koskevan direktiivin 75/442/ETY(1) 7 artiklassa määrätään, että jäsenvaltioiden on laadittava jätteiden hävittämistä koskevat suunnitelmat, ja Galician autonomiassa vastuu jätehuollosta on siirretty Galician autonomian hallitukselle (Xunta);

- vuonna 1992 Xunta laati jätehuoltosuunnitelman, jonka mukaan Vigoon rakennettava kiinteiden kaupunkijätteiden jälleenkäsittelylaitos olisi osana suurta jätteidenhävittämisverkostoa, jonka päätepaikka olisi Cercedan jätelaitos (Coruñan maakunta);

- tammikuussa 1997 Xunta päätti siirtää Vigon jälleenkäsittelylaitoksen, ainoan vuoden 1992 suunnitelmassa olevan toimivan laitoksen, pieneen Villaboan kuntaan ja siellä laitoksen rakentaminen rahoitettiin EAKR:sta;

- kesäkuussa 1997 Xunta esitti Euroopan unionille kiinteiden kaupunkijätteiden hallintasuunnitelman, joka ei ole minkään Galician hallituksen tai edustajainhuoneen hyväksymien määräysten tai lakien mukainen. Tämä suunnitelma poikkeaa vuoden 1992 suunnitelmasta, jossa perustettiin käytäntö kaikkien jätteiden polttamisesta ja joka sisälsi suunnitelmat polttamislaitosten rakentamisesta. Suunnitelma poikkeaa myös Galician ympäristökomitean lausunnosta, joka koski Villaboan jälleenkäsittelylaitoksen korvaamista Vigon laitoksella; kyseisestä komitean lausunnosta ei käy ilmi, miksi päätöstä asiasta ei vielä oltu tehty;

- syyskuussa 1997 Xunta hyväksyi lain 10/97 kiinteistä kaupunkijätteistä, jonka sisältämän määräyksen mukaisesti Galician kiinteiden kaupunkijätteiden hallintasuunnitelman piti olla voimassa uuden suunnitelman esittämiseen saakka - suunnitelman piti tulla voimaan vuonna 1992;

- syyskuussa 1997 Villaboan asukkaat esittivät Euroopan komissiolle valituksen, joka on johtanut tutkimuksen aloittamiseen asiasta; tutkimus on parhaillaan käynnissä, ja se koskee edellä mainittuja asioita sekä ilmiantoa, jonka mukaan kyseinen Sogama-yhtiön hallinnoima suunnitelma edistää jätteiden tuottamista ja rankaisee niiden vähentämisestä.

Tietääkö komissio, että Xunta on käyttänyt yhteisön tukirahastoja sellaisen laitoksen rakentamiseen, joka nyt puretaan? Missä vaiheessa Villaboan asukkaiden valituksen käsittely? Aikooko komissio tukea Xuntan kiinteitä kaupunkijätteitä koskevaa alustavaa suunnitelmaa, joka perustuu jätteiden polttamiseen ja edistää siten jätteiden tuottamista ja rankaisee niiden vähentämisestä. Tällä hankkeella ei myöskään ole mitään hallinnollista tai lainsäädännöllistä suojaa, koska Xuntan olisi pitänyt hyväksyä se joulukuussa 1997. Näin ei kuitenkaan tapahtunut.

Komission jäsenen Monika Wulf-Mathiesinkomission puolesta antama vastaus

(20. huhtikuuta 1998)

On tarpeen muistuttaa, ettei Vigoon rakennettavaa kiinteiden kaupunkijätteiden jälleenkäsittelylaitosta osarahoiteta yhteisön rahastoista.

Sen sijaan Espanjan viranomaiset esittivät komissiolle kesäkuussa 1997 Galician osalta jätehuoltohanketta osarahoitettavaksi koheesiorahastosta (eikä Euroopan aluekehitysrahastosta).

Tällä hetkellä komissio arvioi hanketta tarkemmin riippumattomien asiantuntijoiden tekniseen apuun turvautuen. Mahdollinen päätös osarahoituksesta tehdään vasta todettaessa, että hanke on yhteisön politiikkojen mukainen, ympäristöpolitiikka mukaan lukien.

Komissiolle esitetyn valituksen vuoksi Espanjan viranomaisilta on pyydetty lisätietoja. Komissio pitää valituksen esittäjät ajan tasalla kaikesta asiassa tapahtuvasta kehityksestä.

(1) EYVL L 194, 25.7.1975, s. 39.